Мавританиялык көркөм искусствосу
Мавританиялык көркөм искусствосу – VII–VIII кылымдардагы Испаниянын Түштүк оодандары менен Түндүк Африка өлкөлөрүндө араб басып алуучуларынын маданияты менен жергиликтүү калк маданиятынын биригип кетишинин натыйжасында пайда болгон көркөм искусство. Кээде бул көркөм искусствону «магрибдик-батыштык» деп аташат. Терминдин келип чыгыш тарыхы «кара» дегенди түшүндүрөт, грекче Африканын түндүк-батыш бөлүгүндөгү маврлар деп аталган бербердик калкты түшүндүргөн антик доорунда пайда болгон, ал мамлекет Мавритания деп аталат. Пиреней жарым аралына арабдар басып киргенден кийин «маврлар» деген аталыш жалпы эле мусулман басып алуучуларына тарап кеткен. Ошондуктан бул термин так эмес жана шарттуу мүнөзгө ээ. М. к. и-сунун диний архитектура (медресе, мечиттер) менен бирдикте граждандык (ак сарай, замоктор) архитектура да жакшы өнүккөн. Мавританиялык архитектура мозаика жана орнаменттик кооздуктар менен абдан мол кооздолгон. М. к. и-сунда жасалга-колдонмо көркөм искусствосу (жыгачты, пил сөөгүн, кездемелерди, килемдерди жана башка оюп-кесүү) маанилүү роль ойногон. Ал эми живопись менен скульпторлук начар өнүккөн, бул М. к. и-ндагы адам менен жаныбарлардын сүрөтүн тартканга тыюу салган диний доктринанын тийгизген таасири менен түшүндүрүлөт.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу